Lav et referat af nedenstående tekst:

Tekst:
Storbanken Spar Nord har torsdag offentliggjort resultatet af årets tre første kvartaler. Efter skat har banken, trods spirende krise og rekordhøj inflation, tjent 868 millioner kroner efter skat - og banken har derfor meddelt investorerne, at forventningerne til årets resultat bliver hævet en smule til omkring 1.250 millioner kroner. Banken har forrentet sin egenkapital med flotte 10,3 procent trods generelle fald på aktiemarkederne. Samtidig har man fået ekstra gebyrindtægter for 1,3 milliarder som følge af den konverteringsbølge, der har ramt husejerne som følge af de generelle rentestigninger. - Det er der flere grunde til. Dels er vi jo vokset pænt. Vi har lavet blandt andet seks nye afdelinger på Sjælland over de sidste tre år, og det er klart, at når vi får flere kunder ind, så vil vores indtægter også stige. Samtidigt så har vi også set den her meget høje aktivitet både på investeringssiden og på realkreditområdet, forklarer Spar Nords administrerende direktør Lasse Nyby til TV2 Nord. Krisen vil kunne mærkes Bankens direktør Lasse Nyby forventer ikke, at dagsordenen, hvor om inflation, krig og bekymring for væksten i både Danmark og resten af verden fylder alt lige nu, ændres foreløbigt, men finder alligevel grund til at være fortrøstningsfuld. - Vi kan konstatere, at vores kunder kommer fra et økonomisk udgangspunkt, der er stærkere end tiden op til finanskrisen. Det betyder, at vi fortsat oplever begrænsede kredittab både på privat- og erhvervsområdet, forklarer Lasse Nyby i en pressemeddelelse. Har rakt ud til alle kunder Bankens kunder har generelt en pæn opsparing, og det er en stor fordel for mange - men det kan ændre sig i takt med varigheden af krisen. - Trods pæne opsparinger er der ingen tvivl om, at stigende renter og priser på varer og energi vil kunne mærkes for mange kunder. Og for nogen vil det blive en hård tid at komme igennem, lyder det fra Lasse Nyby, der opfordrer bankens kunder til at tage fat i banken, hvis tingene begynder at stramme til. - Vi har af samme årsag i god tid rakt ud til alle vores kunder for at lade dem vide, at vi er klar til at tage en dialog om, hvor vi kan hjælpe, fortæller Lasse Nyby. Påpasselighed trods rekordindtjening Spar Nord vil blive ved med at være påpasselig og passe godt på pengene til trods for en tid med det ene rekordregnskab efter det andet. Direktør Lasse Nyby mener, det ligger i bankens DNA. - Gør i jer nogle overvejelser om, hvornår i har for meget på kistebunden i forhold til nordjydernes privatøkonomi? - Vi gør det, at vi forsøger at tage bestik af, det vi forventer fremadrettet. Lige nu synes vi, at vi kigger ind i en periode, hvor privatkunderne får det lidt sværere, og også måske en periode med faldende boligpriser. Altså noget helt andet, end det vi har set de sidste ti år. Derfor tror jeg, det er rettidig omhu at være lidt forsigtige lige nu, slutter Lasse Nyby.

Referat:
Spar Nord har - trods finansiel uro - opjusteret forventningerne til årsresultatet en smule.